Diari Oficial de la Generalitat Valenciana


Sumari del DOGV 3274, del 29-06-1998 (1998/4841)

ORDRE de 4 de juny de 1998, del conseller de Sanitat, per la qual es convoca el I Premi Cuco Santamaría a la investigació sanitària en l'àrea de la Biomedicina.
----------------------------------------------------------------------------------------------------------------------------------------------------------------

### Dades del document

Número de DOGV
:   3274

Data del DOGV
:   29-06-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/4841


Data del document
:   04-06-1998

Organisme emissor
:   Conselleria de Sanitat

Tipus de document
:   Ordre

ORDRE de 4 de juny de 1998, del conseller de Sanitat, per la qual es convoca el I Premi Cuco Santamaría a la investigació sanitària en l'àrea de la Biomedicina. [1998/Q4841]
  
La figura de José Ángel Santamaría, tant humanament com professionalment, difícilment podrà ser oblidada pels qui compartiren amb ell algun moment de la seua vida. La seua dolorosa i inesperada pèrdua serà especialment sentida per aquells pacients i familiars que passaren per la Secció de Neurocirurgia Infantil de l'Hospital la Fe, per la humanitat i professionalitat demostrades.
  
En l'ambient sanitari serà recordat per la seua preocupació per la formació mèdica especialitzada, contribuint a l'enriquiment científic i personal d'un gran nombre de metges que es formaren en la seua especialitat o que el conegueren al llarg de la seua trajectòria professional.
  
Precisament per aquest motiu, la Conselleria de Sanitat vol retre un homenatge a la persona de José Ángel Santamaría amb la convocatòria d'un premi a la investigació destinat al personal que es troba en el període de formació especialitzada en les institucions sanitàries de la Conselleria.
  
Per tot això, fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Article 1
  
La Conselleria de Sanitat convoca el I Premi Cuco Santamaría, a la labor investigadora en l'àrea de la Biomedicina, i aprova les bases per les quals es regirà la present convocatòria que figuren com a annex a aquesta ordre.
  
Article 2
  
El finançament es farà amb càrrec al capítol 4, línia de subvenció 2629, programa pressupostari 411.10, del pressupost de despeses de la Conselleria de Sanitat corresponent a l'exercici de 1998, que disposa del crèdit adequat i suficient, amb una dotació de 500.000 pessetes.
  
Article 3
  
Aquesta ordre vigirà l'endemà de ser publicada en el Diari Oficial de la Generalitat Valenciana.
  
València, 4 de juny de 1998
  
El conseller de Sanitat,
  
JOAQUÍN FARNÓS GAUCHÍA
  
ANNEX
  
Bases del I Premi Cuco Santamaría
  
en matèria d'investigació sanitària.
  
Primera. Objecte de la convocatòria
  
Es convoca el I Premi Cuco Santamaría a la investigació sanitària en l'àrea de la Biomedicina, que s'atorgarà durant l'últim trimestre de 1998.
  
Segona. Objectius
  
L'objectiu general del premi és la promoció de la investigació sanitària a la Comunitat Valenciana, i concretament la dels professionals que realitzen la seua especialització en institucions sanitàries de la Conselleria de Sanitat.
  
Tercera. Aspirants
  
Podran concórrer a l'obtenció d'aquest premi els titulats menors de 35 anys que realitzen el període de formació sanitària especialitzada pel sistema de residència en les institucions sanitàries dependents de la Conselleria de Sanitat, i que figuren en els treballs com a primer autor.
  
Quarta. Contingut dels treballs
  
Els treballs, referits a l'àrea de la Biomedicina, hauran de ser originals i haver sigut publicats durant l'any 1997 en una revista científica inclosa en el Science Citation Index. La investigació s'ha d'haver fet en un centre dependent de la Conselleria de Sanitat.
  
Cinquena. Requisits formals i terminis
  
Dels treballs que concursen se n'han de presentar 6 exemplars, acompanyats d'una carta de presentació de l'autor, en què s'incloguen també les dades següents: nom complet, fotocòpia del document nacional d'identitat, adreça de contacte, centre en el qual s'ha fet la investigació, adreça del centre i, si fa el cas, nom i adreça de contacte del cap del grup d'investigació.
  
Els treballs es presentaran en el registre de la Conselleria de Sanitat (carrer de Roger de Llúria, 19, 46870 València, amb anterioritat al dia 1 d'octubre de 1998.
  
Acabat el termini de presentació, i dins dels cinc dies següents, es publicarà en el tauler d'anuncis de la Conselleria de Sanitat una relació dels treballs presentats.
  
Sisena. Jurat
  
El jurat estarà format per 7 membres, el presidirà el conseller de Sanitat, que designarà els altres 6 membres entre investigadors, tècnics i personalitats de prestigi rellevant en l'àrea de Biomedicina. Designarà també un secretari, que actuarà amb veu però sense vot.
  
El jurat podrà requerir l'assessorament d'especialistes de reconegut prestigi en les matèries que hagen de ser objecte d'examen i deliberació.
  
La resolució del jurat és irrevocable.
  
Setena. Naturalesa del premi
  
Es concedirà un premi únic al millor treball que consistirà en 500.000 pessetes i un diploma acreditatiu.
  
El jurat podrà declarar el premi desert.
  
Vuitena. Acceptació de les bases
  
La participació en aquesta convocatòria implica l'acceptació de totes les seues bases i de la decisió del jurat, al qual correspondrà resoldre tots els dubtes i reclamacions que es presenten. Les seues decisions són últimes inapel·lables.